PATVIRTINTA

Klaipėdos lopšelio-darželio „Inkarėlis“

direktoriaus 2022 m. rugsėjo 6 d.

įsakymu Nr. V-56

**KLAIPĖDOS LOPŠELIO-DARŽELIO „INKARĖLIS“ KORUPCIJOS PREVENCIJOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos lopšelio-darželio „Inkarėlis“ (toliau – lopšelis-darželis) korupcijos prevencijos tvarkos aprašas (toliau – Tvarkos aprašas) nustato korupcijos prevencijos tikslą, uždavinius bei principus, korupcijos prevencijos priemones, korupcijos prevencijos proceso organizavimą, įgyvendinimą ir kontrolę.

2. Aprašo tikslas – užtikrinti efektyvų korupcijos prevencijos vykdymo procesą lopšelyje-darželyje.

3. Tvarkos apraše vartojamos sąvokos:

3.1. **Korupcijos prevencija** – korupcijos priežasčių, sąlygų atskleidimas ir šalinimas sudarant bei įgyvendinant atitinkamų priemonių sistemą, taip pat poveikis asmenims siekiant atgrasyti nuo korupcinio nusikalstamų veikų darymo.

3.2. **Korupcinio pobūdžio nusikalstamos veikos** – kyšininkavimas, papirkimas, kitos nusikalstamos veikos. Veikos tiesiogiai arba netiesiogiai susijusios su asmeninės naudos siekimu sau ar kitiems asmenims: piktnaudžiavimas tarnybine padėtimi arba įgaliojimų viršijimas, piktnaudžiavimas oficialiais įgaliojimais, dokumentų ar matavimo priemonių suklastojimas, sukčiavimas, turto pasisavinimas ar iššvaistymas, tarnybos paslapties atskleidimas, komercinės paslapties atskleidimas, neteisingų duomenų apie pajamas, pelną ar turtą pateikimas, nusikalstamu būdu įgytų pinigų ar turto legalizavimas, kišimasis į lopšelio-darželio veiklą, kai tokių veikų padarymu siekiama ar reikalaujama kyšio, papirkimo arba nuslėpti ar užmaskuoti kyšininkavimą ar papirkimą, ir kitos nusikalstamos veikos.

3.3. **Korupcijos rizikos veiksniai** – priežastys, sąlygos, įvykiai, aplinkybės, dėl kurių gali pasireikšti korupcijos rizika.

3.4. **Antikorupcinis švietimas** – tai veikla, kuria siekiama mažinti korupcijos pasireiškimo tikimybę, ugdant lopšelio-darželio bendruomenės narių skaidrumo nuostatas, sąmoningas vertybes, atsakomybę ir pilietiškumą. Akcentuojama sąžiningumo visuomenėje svarba ir nauda, teikiant žinias apie korupcijos pasireiškimo keliamas rizikas visuomenės gerovei ir valstybės saugumui, nesitaikstančio su korupcijos apraiškomis ir siekiančio jas šalinti piliečio pozicijos formavimas.

3.5. Kitos Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos korupcijos prevencijos įstatyme.

4. Korupcijos prevencijos tikslai – teisinėmis, organizacinėmis ir socialinėmis priemonėmis įdiegti veiksmingą korupcijos prevencijos sistemą bei procedūras.

5. Pagrindiniai korupcijos prevencijos uždaviniai yra šie:

5.1. užtikrinti veiksmingą korupcijos prevencijos teisinį reguliavimą;

5.2. nustatyti lopšelio-darželio veiklos sritis, kuriose yra korupcijos pasireiškimo tikimybė;

5.3. atskleisti ir šalinti galimas korupcijos atsiradimo lopšelyje-darželyje priežastis ir sąlygas;

5.4. užtikrinti veiksmingą korupcijos prevencijos organizavimo, įgyvendinimo, priežiūros ir kontrolės mechanizmą;

5.5. užtikrinti visuomenės informavimą ir lopšelio-darželio bendruomenės narių antikorupcinį švietimą.

**II SKYRIUS**

**KORUPCIJOS PREVENCIJOS PRINCIPAI**

6. Korupcijos prevencija įgyvendinama vadovaujantis šiais principais:

6.1. teisėtumo – korupcijos prevencijos priemonės įgyvendinamos laikantis Lietuvos Respublikos Konstitucijos, įstatymų ir kitų teisės aktų reikalavimų bei užtikrinant pagrindinių asmens teisių ir laisvių apsaugą;

6.2. visuotinio privalomumo – korupcijos prevencijos subjektais gali būti visi asmenys;

6.3. sąveikos – korupcijos prevencijos priemonių veiksmingumas užtikrinamas derinant visų korupcijos prevencijos subjektų veiksmus, keičiantis subjektams reikalinga informacija ir teikiant vienas kitam kitokią pagalbą;

6.4. pastovumo – korupcijos prevencijos priemonių veiksmingumo užtikrinimas nuolat tikrinant ir peržiūrint korupcijos prevencijos priemonių įgyvendinimo rezultatus bei teikiant pasiūlymus dėl atitinkamų priemonių veiksmingumo didinimo institucijai, kuri pagal savo kompetenciją įgaliota įgyvendinti tokius pasiūlymus.

**III SKYRIUS**

**KORUPCIJOS PREVENCIJOS PRIEMONĖS**

7. Lopšelyje-darželyje įgyvendinamos šios korupcijos prevencijos priemonės:

7.1. veiklos sričių, kuriose egzistuoja korupcijos pasireiškimo tikimybė, nustatymas, analizė ir vertinimas;

7.2. korupcijos prevencijos programos sudarymas, vykdymo koordinavimas ir kontrolė;

7.3. korupcijos prevencijos programos viešinimas;

7.4. pranešėjų apsaugos įstatymo nuostatų įgyvendinimas;

7.5. pranešimų, kitos gautos informacijos apie korupcinio pobūdžio pažeidimus tyrimas ir vertinimas;

7.6. informavimas ir nustatytų korupcijos atvejų viešinimas;

7.7. lopšelio-darželio bendruomenės antikorupcinis švietimas.

**IV SKYRIUS**

**KORUPCIJOS PREVENCIJOS PRIEMONIŲ ĮGYVENDINIMAS, PRIEŽIŪRA IR KONTROLĖ**

8. Korupcijos prevenciją ir kontrolę, korupcinių pažeidimų tyrimą atlieka lopšelio-darželio direktoriaus įsakymu paskirtas atsakingas asmuo.

9. Siekiant užtikrinti efektyvią korupcijos prevenciją, paskirtas atsakingas asmuo einamųjų metu IV ketvirtyje atlieka lopšelio-darželio veiklos srities korupcijos pasireiškimo tikimybės nustatymo, analizės ir įvertinimo procedūrą:

9.1. teikia lopšelio-darželio veiklos sričių, kuriose egzistuoja didelė korupcijos pasireiškimo tikimybė, nustatymo ir įvertinimo išvadas;

9.2. teikia pasiūlymus dėl priemonių korupcijos prevencijos užtikrinimui.

10. Informaciją ar pranešimus apie lopšelio-darželio bendruomenės narių korupcinius veiksmus asmenys gali teikti “ šiais būdais:

10.1. tiesiogiai žodžiu ar (ir) raštu lopšelio-darželio direktoriui;

10.2. lopšelio-darželio interneto svetainės puslapyje esančioje skiltyje „Klausimai, pageidavimai, skundai;

10.3. nurodytu elektroniniu paštu [inkarelis@gmail.com](mailto:inkarelis@gmail.com).

11. Paskirtas atsakingas asmuo išsamiai ir objektyviai analizuoja pateiktus pranešimus, įtarimus dėl lopšelio-darželio darbuotojų korupcinio pobūdžio pažeidimų ir atlieka tyrimą;

11.1. apie atliekamų tyrimų, susijusių su lopšelio-darželio darbuotojų galimais korupcinio pobūdžio pažeidimais, eigą informuoja lopšelio-darželio direktorių;

11.2. įtarimams pasitvirtinus, nedelsdamas informuoja lopšelio-darželio direktorių, o surinktą medžiagą ir įrodymus perduoda atitinkamoms teisėsaugos institucijoms.

12. Antikorupcinio švietimo organizavimo tvarka:

12.1. lopšelio-darželio darbuotojams organizuojami seminarai, konsultacijos ar (ir) pasitarimai, taip pat ir nuotoliniu būdu, taikant įvairias skaitmenines technologijas.

13. Antikorupcinio švietimo organizavimą koordinuoja bei stebėseną vykdo paskirtas atsakingas asmuo.

14. Kartą per metus, einamųjų metų gruodžio mėnesį paskirtas atsakingas asmuo teikia informaciją lopšelio-darželio bendruomenės susirinkime apie įgyvendintas antikorupcines priemones (korupcijos prevencijos programos įgyvendinimą) ir pasiūlymus dėl korupcijos prevencijos priemonių.

**V SKYRIUS**

**BAIGIAMOSIOS NUOSTATOS**

15. Tvarkos aprašas keičiamas lopšelio-darželio direktoriaus įsakymu.

16. Tvarkos aprašas skelbiamas lopšelio-darželio interneto svetainėje.

–––––––––––––––––––––––––––––